Vogul találóskérdések
Vogul találósok

Orosz földön elgurítják,
manysi földön megtapodják.
Út

Lyukas vason bika ugrik átal.
Tű és cérna (bikaínból)

Lyukas vason nyírfa nőtt keresztül.
A fejsze és a nyele

Az ott vágott forgács iderepül,
az itt vágott forgács odarepül.
Levélváltás

Hat napon át hallgat,
hetedik nap jajgat.
Harang

Selyemkötél megrezdül,
az egész föld megcsendül.
Égzengés

Míg az apa övet kötött,
a fia már égbe szökött.
A tűz és a füst

Nagy ég alatt kis ég havazik.
Szita

Az égfi hárfázik,
a ringy-rongy hintázik
A szél fújja a leveleket

Sűrű erdőn, zordon zugban
ezüsthágcsó a magasban.
Jávorszarvas

Kijön egy kis ember,
tesz-vesz, térül-fordul,
aztán ki sem mozdul.
Kés a tokjából

Ajtón által szürke ló leselkedik.
A hold

A víz felett hímes hágcsó.
Szivárvány

Úton mentem,
nyomom nincsen.
Ladik

Sűrű erdőn, zordon zugban
vörös ruhás ember áll.
Nyúzott nyírfa

Vízfenéken szőrös fatörzs.
Vidra

Vízfenéken tarka kő.
Sügér

Vízfenéken tarka lepény.
Kárász

Vízfenéken vaslajtorja.
Csuka

Sűrű erdőn, zordon zugban
deres füvek meredeznek.
Nyúlfülek

Ház tetején egy fél lepény, Móra Ferenc Könyvkiadó,1986
Az anyagot válogatta és fordította: Mándoki LÁszló